### NN 38/2020 (30.3.2020.), Odluka o općinskim porezima Općine Brckovljani (pročišćeni tekst)

Općina Brckovljani

820

Na temelju članka 37. stavak 2. alineja 7. Statuta Općine Brckovljani (»Službeni glasnik Općine Brckovljani«, broj 01/18), Odbor za Statut i Poslovnik na sjednici održanoj 7. siječnja 2020. godine utvrdio je pročišćeni tekst Odluke o Općinskim porezima Općine Brckovljani.

Pročišćeni tekst Odluke o Općinskim porezima Općine Brckovljani obuhvaća Odluku o izmjeni Odluke o Općinskim porezima Općine Brckovljani (objavljena u »Službenom glasniku Općine Brckovljani« br. 10/2017., u kojoj je naznačeno stupanje na snagu), te Odluku o II. izmjeni i dopuni Odluke o Općinskim porezima Općine Brckovljani (objavljena u »Službenom glasniku Općine Brckovljani« br. 07/2019., u kojoj je naznačeno stupanje na snagu) te se objavljuje

ODLUKA

O OPĆINSKIM POREZIMA OPĆINE BRCKOVLJANI (PROČIŠĆENI TEKST)

I. OPĆE ODREDBE

Članak 1.

Ovom Odlukom utvrđuje se:

1. visina stope prireza porezu na dohodak

2. visina stope poreza na potrošnju i nadležno porezno tijelo za utvrđivanje i naplatu poreza

3. visina poreza na kuće za odmor, a ovisno o mjestu, starosti, stanju infrastrukture te drugim okolnostima bitnim za korištenje kuće za odmor, i nadležno porezno tijelo za utvrđivanje i naplatu poreza

4. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.

II. VRSTE POREZA

Članak 2.

Općini pripadaju sljedeći općinski porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 3 %.

Članak 4.

Prirez porezu na dohodak je prihod proračuna Općine Brckovljani.

Poslove u vezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 5.

Porez na potrošnju alkoholnih pića, prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3 %.

Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na kuće za odmor

Članak 6.

Porez na kuće za odmor plaća se u visini 12,00 kn/m2 korisne površine za odmor.

Članak 7.

Poslove utvrđivanja i naplate poreza na kuće za odmor obavljat će Ministarstvo financija, Porezna uprava.

4. Porez na korištenje javnih površina

Članak 8.

Porez na korištenje javnih površina plaćaju pravne i fizičke osobe koje koriste javne površine.

Porez na korištenje javnih površina plaća se po stopi od 20 % na utvrđenu osnovicu.

Osnovica poreza za korištenje javnih površina je plaćena zakupnina za kioske i pokretne naprave, a zakupodavac je dužan sklopljeni ugovor ili izdano odobrenje u roku od 15 dana dostaviti poreznoj upravi radi obračuna poreza na korištenje javnih površina.

Članak 9.

Javnim površinama u smislu ove Odluke, smatraju se zemljišta unutar građevinskog područja koja su sukladno prostorno-planskoj dokumentaciji namijenjena općoj uporabi (ulice, igrališta, zelene površine i sl.).

Članak 10.

Porez na korištenje javnih površina ne plaća se na javne površine dane u zakup od strane općine Brckovljani.

Članak 11.

Uplatu poreza na korištenje javnih površina obveznik je dužan izvršiti u roku od 15 dana od dobivanja rješenja Porezne uprave kojim mu je propisan razrez.

III. PRIJELAZNE I ZAVRŠNE ODREDBE

Članak 12.

(Preuzete iz Odluke o Općinskim porezima Općine Brckovljani, »Službeni glasnik Općine Brckovljani« br. 04/17, Odluke o izmjeni Odluke o Općinskim prezima, »Službeni glasnik« br. 10/17 i Odluka o II. izmjenama i dopunama Odluke Općinskim porezima, »Službeni glasnik« br. 07/19)

Članak 13.

Poslovi utvrđivanja, evidentiranja, nadzora, naplate i ovrhe radi naplate općinskih poreza prenose se na Ministarstvo financija, Porezna uprava, Ispostava Dugo Selo.

Porezi se prisilno naplaćuju prema odredbama Općeg poreznog zakona.

Članak 14.

Ova Odluka stupa na snagu osam dana od dana objave u »Službenom glasniku Općine Brckovljani«, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Članak 15.

Ova Odluka objavit će se u »Narodnim novinama« i »Službenom glasniku Općine Brckovljani«.

Klasa: 011-01/20-01/02

Urbroj: 238/04-20-1

Dugo Selo, 7. siječnja 2020.

Predsjednik Odbora za
 Statut i Poslovnik
 Tihomir Đuras, v. r.